b'\n_START_ARTICLE_\nAnte Paveli\xc4\x87 (stariji)\n_START_PARAGRAPH_\nAnte Paveli\xc4\x87 (Gospi\xc4\x87, 19. svibnja 1869. \xe2\x80\x93 Zagreb, 11. velja\xc4\x8de 1938.), hrvatski politi\xc4\x8dar, po zanimanju stomatolog.  Da bi se razlikovao od kasnijeg poglavnika NDH istog imena i prezimena, ponekad ga u literaturi navode kao "Ante Paveli\xc4\x87 (stomatolog)".\n_START_SECTION_\n\xc5\xbdivot i djelovanje do 1906.\n_START_PARAGRAPH_\nDoktorirao je medicinu u Be\xc4\x8du 1896. Od godine 1897. radi kao zubar u Zagrebu. \xc4\x8clan \xc4\x8ciste stranke prava, zastupnik u Hrvatskom saboru od 1906. godine.\n_START_SECTION_\nRaskol u \xc4\x8cistoj stranci prava i stvaranje Star\xc4\x8devi\xc4\x87eve stranke prava\n_START_PARAGRAPH_\nOd samog po\xc4\x8detka me\xc4\x91utim pripada grupi kojoj je na \xc4\x8delu Mile Star\xc4\x8devi\xc4\x87, ne\xc4\x87ak Ante Star\xc4\x8devi\xc4\x87a (po njemu nazvani milinovci), koja je nezadovoljna proaustrijskom politikom i privatizacijom koju provodi predsjednik \xc4\x8ciste stranke prava Josip Frank. Frank se stavio potpuno u slu\xc5\xbebu Austrije i napustio dr\xc5\xbeavotvornu ideju. Do raskola dolazi nakon Aneksije Bosne i Hercegovine, kada ve\xc4\x87ina prava\xc5\xa1kih lidera, za razliku od Franka, odbija pru\xc5\xbeiti bezuvjetnu potporu Austriji te sudjelovati u protivsrpskoj hajci, koja je kulminirala u Veleizdajni\xc4\x8dkom procesu. Oni osu\xc4\x91uju re\xc5\xbeim bana Raucha (u \xc4\x8dijoj je slu\xc5\xbebi Frank), pripravni su za suradnju s hrvatskim Srbima (Srpska samostalna stranka u to doba prihva\xc4\x87a program borbe za hrvatsku autonomiju) i Hrvatsko-srpskom koalicijom. Do raskola je do\xc5\xa1lo u travnju 1908., kad milinovci istupaju iz \xc4\x8ciste stranke prava i osnivaju Star\xc4\x8devi\xc4\x87evu stranku prava, (koju neformalno zovu milinovcima). Nakon smrti Mile Star\xc4\x8devi\xc4\x87a 1917. Ante Paveli\xc4\x87 postaje predsjednik stranke. (Gross, str. 348-353)\n_START_SECTION_\nEvolucija ideja stranke tijekom Prvoga svjetskog rata\n_START_PARAGRAPH_\nStranka ostaje u oporbi prema vladaju\xc4\x87oj Hrvatsko-srpskoj koaliciji u Saboru. U nacionalnom pogledu je o\xc5\xa1trija, ali izbjegava \xc5\xbee\xc5\xa1\xc4\x87e sukobe sa Srbima. Postupno sazrijeva ideja dr\xc5\xbeavne zajednice u kojoj su uz Hrvate i Slovence i Srbi priznati kao "geneti\xc4\x8dki" narod. To postaje jasno u svibnju 1917., kada Paveli\xc4\x87 u Saboru daje podr\xc5\xa1ku Svibanjskoj deklaraciji zastupnika Jugoslavenskog kluba Carevinskog vije\xc4\x87a u Be\xc4\x8du iz svibnja 1917., u kojoj se zahtijeva ujedinjenje svih zemalja u kojima \xc5\xbeive Slovenci, Hrvati i Srbi u jedno dr\xc5\xbeavno tijelo pod \xc5\xbeezlom Habsburgovaca. Dok Hrvatsko-srpska koalicija u to doba djeluje kao re\xc5\xbeimska stranka, star\xc4\x8devi\xc4\x87anci preuzimaju inicijativu u zalaganju za "narodno jedinstvo" Hrvata, Srba i Slovenaca. Stranka prihva\xc4\x87a ideju ju\xc5\xbenoslavenskog ujedinjenja, pri \xc4\x8demu me\xc4\x91utim i "kontinuitet hrvatske dr\xc5\xbeavnosti" mora biti o\xc4\x8duvan. (Gross, 414-415)\n_START_SECTION_\nPotpredsjednik Narodnog vije\xc4\x87a\n_START_PARAGRAPH_\nKad je osnovano Narodno vije\xc4\x87e Slovenaca, Hrvata i Srba, dr. Ante Paveli\xc4\x87 izabran je za njegovog prvog potpredsjednika (predsjednik je Slovenac Anton Koro\xc5\xa1ec, a drugi potpredsjednik Srbin Svetozar Pribi\xc4\x87evi\xc4\x87). \xc4\x8clan je izaslanstva kojeg je Vije\xc4\x87e poslalo u Beograd da dogovori ujedinjenje Dr\xc5\xbeave Slovenaca, Hrvata i Srba s Kraljevinom Srbijom.\n_START_SECTION_\nDelegacija u Beogradu: popu\xc5\xa1tanje pred Pribi\xc4\x87evi\xc4\x87em\n_START_PARAGRAPH_\nDelegacija, koja je imala 28 \xc4\x8dlanova, izabrala je u Beogradu 29. studenoga odbor od pet ljudi sa zada\xc4\x87om da izradi tekst "Adrese" koju \xc4\x87e se podnijeti regentu Aleksandru. U raspravi o tome sukobili su se Paveli\xc4\x87 i Svetozar Pribi\xc4\x87evi\xc4\x87. Paveli\xc4\x87 je tra\xc5\xbeio da se u tekstu "Adrese" i u odgovoru regenta Aleksandra naglasi po\xc5\xa1tivanje povijesno pravnih individualiteta i granica, te njihova autonomna prava i odnos prema dr\xc5\xbeavnoj vladi. Pribi\xc4\x87evi\xc4\x87 se tome usprotivio, zahtijevaju\xc4\x87i da se ujedinjenje Dr\xc5\xbeave Slovenaca, Hrvata i Srba i Kraljevine Srbije proglasi odmah, a o svemu ostalome raspravlja poslije. Paveli\xc4\x87evo pozivanje na Naputak Narodnog vije\xc4\x87a od 24. studenoga Pribi\xc4\x8devi\xc4\x87 je odbijao tuma\xc4\x8de\xc4\x87i da on ne ozna\xc4\x8dava zahtjeve, ve\xc4\x87 samo \xc5\xbeelje, a o njima se mo\xc5\xbee, ako bude potrebno, raspravljati i poslije, progodom pregovora o sastavljanju zajedni\xc4\x8dke vlade. Kona\xc4\x8dna redakcija teksta Adrese bila je rezultat kompromisa i sadr\xc5\xbeavala je samo neke ideje izra\xc5\xbeene u Naputku, a mnogo vi\xc5\xa1e Pribi\xc4\x87evi\xc4\x87evih formulacija. (Kasnije, 1926., Pribi\xc4\x87evi\xc4\x87 i Paveli\xc4\x87 vodili su polemiku u tisku o nastanku Adrese.) _NEWLINE_Pribi\xc4\x87evi\xc4\x87 je mogao nametnuti svoju volju jer su njegovi prista\xc5\xa1e \xc4\x8dinili ve\xc4\x87inu u delegaciji. Osim toga, stizale su nepovoljne vijesti, koje oslabljuju polo\xc5\xbeaj Narodnog vije\xc4\x87a i delegacije. Odbor Narodnog vije\xc4\x87a u Banjoj Luci proglasio je 27. studenoga \xc2\xbbpotpuno sjedinjenje sa Kraljevinom Srbijom\xc2\xab; isto je progla\xc5\xa1eno u biha\xc4\x87kom okrugu, a o\xc4\x8dekivalo se i u tuzlanskom i eventualno mostarskom. Zemaljska vlada za Dalmaciju, suo\xc4\x8dena s talijanskim teritorijalnim pretenzijama, zahtijevala je 16. studenog od Predsjedni\xc5\xa1tva Narodnog vije\xc4\x87a SHS u Zagrebu da proglasi hitno ujedinjenje Dr\xc5\xbeave SHS s Kraljevinom Srbijom, najavljuju\xc4\x87i da \xc4\x87e u suprotnom sama proglasiti bezuvjerno priklju\xc4\x8denje Kraljevini Srbiji._NEWLINE__NEWLINE_Paveli\xc4\x87 je, kao Hrvat i vo\xc4\x91a delegacije, 1. prosinca 1918. pro\xc4\x8ditao "Adresu" pred regentom Aleksandrom. Saslu\xc5\xa1av\xc5\xa1i ga, Aleksandar odgovara \xc2\xbbovim \xc4\x8dasom ispunjavam svoju vladarsku dru\xc5\xbenost (\xe2\x80\xa6) te u ime Njegova Veli\xc4\x8dansva kralja Petra I. progla\xc5\xa1avam ujedinjenje Srbije sa zemljama nezavisne Dr\xc5\xbeave Slovenaca, Hrvata i Srba u jedinstveno Kraljevstvo Srba, Hrvata i Slovenaca\xc2\xab.\n_START_SECTION_\nU novoj dr\xc5\xbeavi\n_START_PARAGRAPH_\nNakon stvaranja nove dr\xc5\xbeave, u Privremenom narodnom predstavni\xc5\xa1tvu djeluje, s drugim \xc4\x8dlanovima Star\xc4\x8devi\xc4\x87eve stranke prava, u okviru tzv. Narodnog kluba.'